CELEX: 62021CN0771
Language: bg
Date: 2021-12-14 00:00:00
Title: Дело C-771/21: Преюдициално запитване от Győri Járásbíróság (Унгария), постъпило на 14 декември 2021 г. — JH/Wizz Air Hungary Légiközlekedési Zrt. (Wizz Air Hungary Zrt.)

21.3.2022   
            
            
               BG
            
            
               Официален вестник на Европейския съюз
            
            
               C 128/7
            
         
      Преюдициално запитване от Győri Járásbíróság (Унгария), постъпило на 14 декември 2021 г. — JH/Wizz Air Hungary Légiközlekedési Zrt. (Wizz Air Hungary Zrt.)
      (Дело C-771/21)
      (2022/C 128/09)
      Език на производството: унгарски
      
         Запитваща юрисдикция
      
      Győri Járásbíróság (Районен съд Дьор, Унгария)
      
         Страни в главното производство
      
      
         Ищца: JH
      
         Ответник: Wizz Air Hungary Légiközlekedési Zrt. (Wizz Air Hungary Zrt.)
      
         Преюдициални въпроси
      
      
                  1)
               
               
                  Трябва ли член 5, параграф 3 от Регламент (ЕО) № 261/2004 на Европейския парламент и на Съвета от 11 февруари 2004 година относно създаване на общи правила за обезщетяване и помощ на пътниците при отказан достъп на борда и отмяна или голямо закъснение на полети, и за отмяна на Регламент (ЕИО) № 295/91 (1) да се тълкува в смисъл, че въздушният превозвач е длъжен да предприеме разумни мерки, за да избегне отмяната на полет дори в случай на оневиняващи извънредни обстоятелства?
               
            
                  2)
               
               
                  Ако Съдът отговори утвърдително на първия въпрос, длъжен ли е въздушният превозвач на основание на изискването за разумни мерки:
                  
                              a)
                           
                           
                              да се върне с определения за извършване на съответния полет самолет — който поради буря е бил пренасочен към съседно летище — за да вземе пътниците на посочения полет веднага щом полетното време на членовете на екипажа позволи това и следователно да осъществи полета? При утвърдителен отговор, длъжен ли въздушният превозвач да направи това дори ако за целите на извършването на други полети, за които е бил предназначен посоченият самолет, превозвачът трябва да осигури друг самолет и заместващ екипаж на летището на излитане на тези полети, което е летището на домуване на въздушния превозвач?
                           
                        
                              б)
                           
                           
                              да извърши трансфер на пътниците посредством автомобилен транспорт до определения за осъществяване на полета самолет, който поради буря е бил пренасочен към съседно летище, намиращо се на 140 километра разстояние, и да извърши полета оттам?
                           
                        
                              в)
                           
                           
                              да изпрати заместващ самолет или да извърши трансфер на пътниците посредством автомобилен транспорт до заместващия самолет, изпратен до съседно летище, и по този начин да осъществи полета?
                           
                        
            
         (1)  OB L 46, 2004г., стр. 1; Специално издание на български език, 2007 г., глава 7, том 12, стр. 218.